Diari Oficial de la Generalitat Valenciana


Sumari del DOGV 8260, del 23-03-2018 (2018/1822)

RESOLUCIÓ de 5 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 6/14-AIA Alacant.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8260

Data del DOGV
:   23-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1822


Data del document
:   05-02-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Alacant
    * impacte ambiental

RESOLUCIÓ de 5 de febrer de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 6/14-AIA Alacant. [2018/1822]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 6/14-AIA Alacant.  
  
  
«Declaració d'impacte ambiental  
Expedient: 6/14-AIA.  
Títol: Ampliació de desballestament de vehicles fora d'ús i gestió de residus.  
Promotor: Auto-desguace Luque, SL.  
Autoritat substantiva: Ajuntament d'Alacant (A09-2013000400).  
Localització: c/ La Rioja Bis, núm. 9, polígon industrial La Florida, Alacant.  
  
Descripció del projecte.  
1r. Objecte del projecte.  
L'objecte del projecte és la sol·licitud d'una llicència ambiental d'acord amb la Llei 2/2006, de 5 de maig, de prevenció de la contaminació i qualitat ambiental, per a l'ampliació d'una activitat de desballestament de vehicles fora d'ús i gestió de residus.  
Com a antecedents en el Servei d'Avaluació d'Impacte Ambiental, el promotor Auto-desguace Luque, SL, disposa d'una declaració d'impacte ambiental favorable de data 8 de gener de 2008 per a l'activitat actual en la mateixa ubicació.  
2n. Principals característiques del projecte d'acord amb la documentació aportada.  
L'ampliació es durà a terme en una parcel·la del c/ La Rioja Bis, núm. 9, del polígon industrial La Florida, de la localitat d'Alacant, contigu amb la parcel·la en què actualment es realitzen les operacions de recepció, emmagatzematge temporal, descontaminació i desmuntatge dels residus perillosos arreplegats en la llista europea de residus davall l'epígraf 16 01 04\* vehicles al final de la seua vida útil, per a la qual cosa el promotor disposa de la corresponent llicència ambiental. L'ampliació proposada consisteix en l'emmagatzematge de vehicles fora de la seua vida útil una vegada desproveïts de líquids i altres components perillosos (16 01 06 vehicles descontaminats).  
Es tracta d'una parcel·la de 2.000 m² de superfície aproximada, de forma sensiblement rectangular. La tanca perimetral, amb una alçària total de 3 metres, consisteix en muret de formigó de 50 cm d'alçària i 15 cm de grossària i xapa opaca grecada sobre estructura de pilars HEB162 i bigues de 40\*100 mm fins a completar l'alçària indicada. En la cara nord el tancament s'executa amb panells de formigó prefabricat de 15 cm de grossària, 3 metres d'alçària i 5,95 metres de llum, serveixen de muntants uns pilars tipus HEB.  
La parcel·la disposa de dos accessos, consistents en portes corredisses sobre rail de 5 m d'ample i 3 m d'alt. Un accés dóna al vial del polígon i l'altre a la zona habilitada com a estacionament de l'activitat existent.  
Dins de la parcel·la s'ubica una xicoteta zona d'ombra, de 5,92 x 18,43 m confeccionada amb pilars i corretges metàl·lics sobre els quals descansa la coberta a base de planxes d'acer laminat.  
La solera està constituïda per llosa armada de 20 cm de grossària mitjana, confeccionada amb mallat de 15\*15\*8 B500SD i formigó amb fibra de polipropilé sobre làmina de polietilé G-400, amb un acabat superficial remolinat.  
La parcel·la, objecte de la present declaració, està classificada com a sòl urbà industrial, i queda acreditada la compatibilitat urbanística del projecte, per mitjà de certificat de 21 de juliol de 2014, del vicesecretari de l'Ajuntament d'Alacant, amb el vistiplau de la regidora d'Urbanisme.  
Es projecta abastir la parcel·la d'aigua potable a partir de la xarxa existent en la nau principal. La finalitat de l'aigua serà la neteja de la solera de la parcel·la de pols i de possibles vessaments.  
Atesa l'activitat que s'ha de realitzar en la parcel·la, no es farà connexió a les xarxes elèctrica, de sanejament o telecomunicacions del polígon. Sí que es preveu la instal·lació d'una xarxa de drenatge interna connectada al punt final al separador de greixos/olis de què disposa l'activitat principal en la parcel·la annexa.  
Descripció del procés productiu.  
En la nau existent es realitza l'activitat de descontaminació dels vehicles. Una vegada lliures de líquids i altres components perillosos, s'emmagatzemaran els vehicles descontaminats en la parcel·la objecte del present projecte.  
Les instal·lacions s'atendran per 2 operaris en jornades laborals de 8 hores en horari diürn, sense superar les 40 hores setmanals. El centre romandrà obert 240 dies a l'any.  
S'estima una capacitat per a les operacions d'emmagatzematge de 2.500 VFU/any, d'acord amb l'autorització de què disposa l'activitat per a la gestió de vehicles fora d'ús (autorització 81/CAT/VFU/CV).  
  
Adequació de la parcel·la.  
Els VFU descontaminats es distribuiran en la parcel·la en fileres i es deixaran corredors d'amplària suficient per al trànsit de la maquinària.  
La parcel·la disposa d'una solera de formigó armat sobre làmina de polietilé de 400-G i amb un acabat superficial remolinat.  
La solera s'executarà amb pendents adequats per a dirigir les aigües pluvials i de reg de la parcel·la cap a reixetes de 30 cm d'amplària. Des d'aquestes reixetes, una xarxa de drenatge realitzada amb canonades de PVC de 110 mm de diàmetre mínim conduirà les aigües al separador d'hidrocarburs existent en la parcel·la annexa (activitat actual).  
Maquinària.  
En l'activitat proposada s'emprarà un carretó elevador per al transport i col·locació dels vehicles fora d'ús descontaminats que funcionarà amb gasoil.  
Manteniment:  
Es proposa un reg periòdic superficial de la parcel·la a fi d'evitar l'acumulació de pols en suspensió. Per a aquest ús, es preveu un consum anual de 100 m³ d'aigua.  
El manteniment adequat de la maquinària es realitzarà, sempre que siga possible, en taller autoritzat.  
Es realitzarà un manteniment periòdic de les plaques que tanquen la parcel·la, incloent-hi la neteja i substitució parcial o total en cas de deteriorament.  
La infraestructura d'arreplega d'aigües es mantindrà en correctes condicions per a evitar pèrdues d'aigües que puguen afectar el subsòl.  
Tramitació administrativa  
L'expedient s'inicia el 17 de desembre de 2013, amb la documentació remesa per l'Ajuntament d'Alacant. L'ofici de l'ajuntament adjunta un exemplar del projecte tècnic, el corresponent estudi d'impacte ambiental i un estudi acústic, així com la documentació administrativa de l'expedient, certificat de compatibilitat urbanística i certificat de la diligència d'informació pública.  
El 10 de març de 2014 el Servei d'Avaluació d'Impacte Ambiental comunica a l'Ajuntament d'Alacant que l'activitat està sotmesa al tràmit d'avaluació d'impacte ambiental i s'ha de requerir als promotors determinats aclariments tècnics sobre el projecte.  
El 31 de març de 2014, l'Ajuntament d'Alacant remet els aclariments tècnics requerits al promotor.  
Durant el procés d'avaluació d'impacte ambiental, el 7 de juliol de 2014 es detecta un error en el certificat de compatibilitat urbanística i es requereix via telefònica a l'ajuntament perquè l'esmene a fi de completar la documentació de l'expedient; el certificat de compatibilitat corregit es rep el 28 de juliol de 2014.  
El tràmit d'informació pública del projecte es va dur a terme per mitjà d'inserció de l'anunci de l'edicte de l'Ajuntament d'Alacant en el Butlletí Oficial de la Província d'Alacant núm. 205 de data 28 d'octubre de 2013, i notificació als veïns contigus de l'activitat.  
El certificat d'informació pública, firmat digitalment el 4 de desembre de 2013 pel secretari accidental de l'Ajuntament d'Alacant, indica que no consta que s'hagen presentat al·legacions respecte d'això en el departament d'autoritzacions i llicències de la Regidoria d'Urbanisme de l'Ajuntament d'Alacant.  
Consultes a administracions i informes rebuts.  
El certificat de compatibilitat urbanística municipal, de 21 de juliol de 2014, indica que la instal·lació es localitza en sòl urbà industrial on l'ús resulta compatible, per la qual cosa emet informe favorable a aquesta actuació.  
Vist l'abast i l'objecte de l'activitat i la seua ubicació en polígon industrial consolidat, no s'ha estimat necessari realitzar consultes específiques a cap administració. No obstant això, s'ha consultat i considerat la cartografia SIG de la Conselleria d'Infraestructures, Territori i Medi Ambient.  
Consideracions ambientals  
1r. L'ampliació proposada es durà a terme en un polígon industrial consolidat, al costat d'una nau que compta amb els serveis d'abastiment d'energia i aigua així com d'una xarxa d'evacuació d'aigües residuals i constitueix una ampliació de la capacitat d'emmagatzematge de l'activitat exercida en l'actualitat.  
2n. Els principals aspectes mediambientals de la instal·lació són:  
A) Consum de recursos i producció de residus:  
El principal recurs consumit per a l'exercici de l'activitat d'acord amb la proposta del promotor és l'aigua potable per al reg superficial de la parcel·la (100 m³/any) i per a abastiment dels operaris (14,4 m³/any). El subministrament d'aigua procedeix de la connexió a la xarxa de distribució d'aigua de la nau existent, connectada al seu torn a la xarxa de distribució d'aigua del polígon.  
D'altra banda, per al funcionament del carretó elevador es preveu un consum anual de 1.536 l de gasoil i 15 l de lubricants.  
Finalment, es considera una producció de residus associada a l'activitat dels operaris de 0,6 kg/operari i dia, resultant 188 kg/any. S'ha d'assenyalar que el polígon compta amb un servei municipal d'arreplega de residus.  
B) Afecció a la qualitat atmosfèrica: en l'ampliació proposada no es realitza cap activitat de processament industrial, només s'emmagatzemen els vehicles fora d'ús descontaminats. En conseqüència, les afeccions a l'atmosfera considerades són les derivades de l'emissió de gasos de combustió del carretó elevador, alçament de partícules de pols en el trasbals de la mateixa i producció de soroll.  
- Emissions de pols: en la fase de funcionament de l'activitat es generaran emissions de partícules per l'agranada del vent sobre la superfície de la parcel·la. El projecte proposa la humectació de la parcel·la amb reg com a mesura correctora per a evitar l'alçament de pols.  
  
No obstant això, i atés que la parcel·la està pavimentada amb solera de formigó contínua, la pols que s'hi acumule procedirà de l'exterior. Les mesures correctores, per tant, han d'evitar la seua acumulació. En aquest sentit es considera que per a minimitzar el consum d'aigua potable que comporta la proposta del promotor, seria més adequat espaiar els regs superficials i utilitzar habitualment la neteja en sec.  
  
- Emissions de gasos de combustió: Les emissions gasoses procediran del carretó elevador i seran les habituals de qualsevol motor després de passar pel sistema de filtres de depuració de gasos.  
Atés que només operarà un carretó elevador i que ho farà a l'aire lliure en una parcel·la de 2.000 m² de superfície, es considera que l'emissió produïda no serà significativa. No obstant això, hauran d'aplicar-se les mesures correctores adequades per a evitar l'emissió de gasos no desitjats, com el manteniment del carretó en perfecte estat de funcionament.  
- Emissions de soroll: el projecte adjunta un estudi acústic, d'acord amb el qual, ja que la parcel·la no té coberta, el mesurament està limitat per les condicions de l'entorn.  
L'únic focus de producció de soroll és el carretó elevador, la fitxa tècnica del qual indica una potència acústica entre 60 i 70 dB (A). D'aquesta manera, en la cara exterior del tancament perimetral el nivell de soroll no superarà els 70 dB (A), acceptable per a un entorn industrial en horari diürn.  
D'altra banda, el nucli residencial més pròxim, d'acord amb l'estudi acústic, és el barri de la Ciutat d'Assís, a 1 km de distància aproximada de la parcel·la.  
Les mesures correctores proposades en l'estudi acústic es refereixen al correcte manteniment de la maquinària, a fi que l'emissió de soroll siga la menor possible, realitzant revisions periòdiques a la maquinària.  
  
C) Afecció al sòl per possibles infiltracions de lixiviats. Com s'ha assenyalat, la parcel·la s'ubica en polígon industrial consolidat, i només s'hi emmagatzemaran vehicles descontaminats.  
Els vehicles s'arrepleguen a la intempèrie, i les aigües pluvials podrien arrossegar algun contaminant que encara hi romanguera. No obstant això, no hi ha risc d'infiltració de lixiviats perquè la parcel·la disposa d'una solera contínua de formigó armat impermeabilitzada amb làmina de polietilé 400G i acabat superficial remolinat.  
La solera posseeix un pendent de l'1,5 % en direcció N-S i E-O per a dirigir la totalitat de les aigües pluvials a una sèrie de reixetes des de les quals es condueixen aquestes aigües al separador de greixos i olis de l'activitat principal abans del seu abocament a la xarxa de clavegueram del polígon.  
En cas de fugues accidentals de fluids del carretó elevador, es procedirà a la seua arreplega immediata amb un material absorbent i emmagatzematge temporal en recipients estancs, identificats i codificats en la nau principal, fins a la seua entrega a gestor autoritzat. Haurà de realitzar-se l'adequat manteniment del carretó a fi de minimitzar la possibilitat de fugues de fluids.  
D) Afecció al paisatge: l'emmagatzematge a la intempèrie de vehicles fora d'ús comporta un impacte visual negatiu. No obstant això, la ubicació de l'activitat en polígon industrial, fa que els valors paisatgístics de l'entorn no siguen d'alt valor.  
D'altra banda, l'elecció d'un tancament perimetral opac de 3 m d'alçària, i de colors semblants als de les naus industrials dels voltants, dins de la gamma cromàtica de blaus i grisos, impedeix la visualització de l'interior de la parcel·la des del carrer, i proporciona un millor mimetisme amb l'entorn.  
Evidentment, perquè aquestes mesures siguen eficaces s'ha d'evitar que l'apilament de vehicles en la parcel·la supere en alçària el seu tancament perimetral.  
3r. Consultada la web de la Direcció General de Qualitat Ambiental, en la data de la present resolució, el promotor Auto-desguace Luque, SL, disposa per a l'activitat prèvia, que es pretén ampliar, entre altres, de l'autorització del Servei de Gestió de Residus per a la descontaminació de vehicles fora d'ús (81/CAT7VFU/CF).  
L'exercici de l'ampliació proposada requereix l'autorització addicional per a l'emmagatzematge dels vehicles fora d'ús descontaminats.  
  
4t. Comprovada la ubicació de l'activitat respecte a la informació subministrada per la cartografia disponible en la Conselleria d'Infraestructura, Territori i Medi Ambient, s'assenyala que:  
- La ubicació del projecte no afecta vies pecuàries, terreny forestal, espais de la Xarxa Natura 2000, ni cap altre tipus d'espai natural protegit.  
- Així mateix, segons la cartografia disponible, la parcel·la no està sotmesa a cap risc, per inundacions, lliscaments, despreniments, etc.  
  
Per tot això, es conclou que de l'emplaçament proposat per a l'activitat no es derivaran afeccions significatives al medi ambient.  
  
5é. L'estudi d'impacte ambiental proposa un programa de vigilància ambiental en què s'engloba l'activitat que ja realitza el promotor en la nau annexa i l'ampliació projectada. El programa proposat se centra en els apartats següents:  
a) Manteniment i conservació d'infraestructures.  
b) Control de les emissions de pols, gasos, sorolls i vibracions.  
c) Control d'abocaments i residus.  
d) Neteja periòdica de la zona.  
e) Control del material a tractar.  
f) Control del trànsit de vehicles pesants i accés a les instal·lacions.  
  
Es considera un programa de vigilància ambiental adequat i amb una periodicitat en les mesures indicades correctes. No obstant això, es considera que el programa hauria d'incloure la comprovació de l'apilament adequat de vehicles en la parcel·la per a evitar la seua visibilitat des del carrer.  
6é. Manteniment:  
En l'exercici de l'activitat s'ha d'establir una rutina de neteja de la parcel·la, no obstant això, es considera que la neteja ha de realitzar-se habitualment en sec i no per mitjà de reg superficial, per a minimitzar el consum d'aigua potable en aquest procés.  
Així mateix, ha de realitzar-se el manteniment periòdic de la maquinària d'acord amb les recomanacions del fabricant, a fi d'optimitzar el seu rendiment, en particular pel que fa a fugues de combustible i lubricants i emissions de sorolls. En tot cas, és preceptiu que la maquinària supere les inspeccions tècniques pertinents.  
Consideracions jurídiques  
1r. El projecte examinat constitueix, segons el que preveu l'apartat 6.c.1, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
2n. En l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
3r. L'article 5 de la Llei 2/1989, de 3 de març, d'impacte ambiental atribueix a l'òrgan mediambiental la competència en formulació de la declaració d'impacte ambiental dels projectes sotmesos a aquesta.  
  
4t. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte «d'ampliació de desballestament de vehicles fora d'ús i gestió de residus», promogut per Auto-desguace Luque, SL, que s'ubica en el carrer La Rioja Bis, núm. 9, del polígon industrial La Florida, en el terme municipal d'Alacant, sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació aportada, així com els condicionants del punt segon de la present resolució.  
  
Segon  
Se supedita l'execució del projecte esmentat al compliment dels següents condicionants:  
1. La present declaració d'impacte ambiental empara exclusivament l'ampliació d'activitat descrita en la part expositiva de la present resolució. Per a la resta de l'activitat, roman en vigor la declaració d'impacte ambiental de 8 de gener de 2008 excepte en les actualitzacions legals que corresponguen.  
2. Es complirà en tot cas el que disposa la Llei 22/2011, de 28 de juliol, de residus i sòls contaminats. Açò inclou:  
- L'obtenció de la preceptiva autorització administrativa per a la gestió de residus que atorga la Direcció General de Qualitat Ambiental d'aquesta conselleria.  
- El maneig, emmagatzematge, i posterior entrega a gestors autoritzats dels VFU descontaminats seran conformes a la naturalesa d'aquests residus.  
- Es disposarà de quantitat suficient de materials absorbents adequats per a la retenció i eliminació de vessaments accidentals. Aquests materials, així com el residu, s'emmagatzemaran i gestionaran d'acord amb la seua naturalesa i perillositat en la nau existent.  
- La retirada de fangs del separador d'hidrocarburs es realitzarà periòdicament per gestor autoritzat. El promotor disposarà del corresponent compromís d'acceptació de residus en vigor i a disposició de les autoritats ambientals.  
3. Es complirà el que preveu el Reial decret 1383/2002, de 20 de desembre, sobre gestió de vehicles al final de la seua vida útil.  
4. En la parcel·la objecte de la present resolució es realitzarà exclusivament l'emmagatzematge de vehicles fora d'ús descontaminats, amb codi en la llista europea de residus 16 01 06.  
5. El mètode de neteja habitual per a evitar l'acumulació de pols en la parcel·la serà en sec, reduint i espaiant els regs superficials a fi de minimitzar el consum d'aigua.  
6. La xarxa de drenatge prevista en la parcel·la es connectarà al separador d'hidrocarburs ubicat en la parcel·la annexa i que al seu torn està connectat al clavegueram del polígon.  
Els paràmetres de qualitat de l'aigua d'abocament resultant respectaran els límits establits per l'entitat pública de sanejament d'aigües residuals o, en cas de ser més restrictius, els assenyalats per l'ordenança municipal d'abocaments de l'Ajuntament d'Alacant. Si cal, s'aplicaran les mesures correctores pertinents per a complir els dits límits.  
  
7. L'apilament de vehicles en la parcel·la no sobrepassarà l'alçària del tancament.  
8. El programa de vigilància ambiental, sense perjudici de les mesures proposades en l'estudi d'impacte ambiental, inclourà els següents controls i operacions periòdics:  
- Comprovació diària de l'alçària de l'apilament de vehicles.  
- Inspecció mensual del paviment de la parcel·la i de les conduccions que porten al separador d'hidrocarburs.  
- Control mensual del separador d'hidrocarburs.  
- Neteja mensual de la parcel·la per mitjà d'agranada.  
Tota la documentació del programa de vigilància ambiental estarà a disposició de les autoritats competents.  
9. La maquinària del centre se sotmetrà a les inspeccions tècniques establides en la legislació sectorial corresponent. La maquinària se sotmetrà al manteniment periòdic d'acord amb les recomanacions del fabricant, a fi d'optimitzar el seu rendiment, en particular pel que fa a fugues de combustible o lubricants i emissions de sorolls.  
  
Les reparacions i les operacions de manteniment de la maquinària que impliquen risc de contaminació del sòl, com a canvi d'oli, es realitzaran en tallers autoritzats.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si és procedent, l'aplicació de noves mesures correctores.  
  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 28 de juliol de 2014.- El director general d'Avaluació Ambiental i Territorial: Juan Giner Corell.»  
  
València, 5 de febrer 2018.- El director general de Medi Natural i d'Avaluació Ambiental: Antoni Marzo i Pastor.